Nem is más

Szánakozva delel a Nap múltuk végtelen dombjai és sötét csúcsai felett. Hátat fordít, fénylő sarkait életünk rozsdás darabjai mögé rejti, megveti életük újabb és újabb hulláit. Nincs több hely a tömegsírban, suttogja maga elé, nincs több hely a földben és a Földön, ami elbírja a veszettséget, ami átjárja és dög bűzével keríti annak aranyos szegleteit. A cifra koporsóba új szeget dobbant bele, majd égeti porrá azonnal holnapunk hírnöke: amit ma dicsér, azt másnap lerántja, harmadnap feledésbe löki és bakancsával érdektelenül kotorja rá átkozott földjét, mondvacsinált hantot teremtve. Fekete kalapját szemébe húzza és a romlás pásztoraként hunyorítva, büszkén bólint a látványra; lám, ennyit ér a tartomány.

  Édes patakja kiapadt medrében sárral hadakozik a tegnap és a ma, sietve markolásszák az apró kavicsokat, amik a folyam ölelése nélkül maradtak. Hátuk mögé dobják, foggal-körömmel védik, hiszen ez maradt, mint emlék, a múlt korból, mindössze ez tűnik, mint utolsó tanú a háborúnak. Földje szürke porát félve kapja fel a szél, tüzes levegőjét egykedvűen forgatja a tetemek felett. Sötét felhők óvják a Napot és fénylő csillagok rejtőznek az ég sarkai mögé, csak ne lássák a lángsírt, melybe önként vonul a tömeg, mámoros kedvvel dalolva halotti éneküket. Megrakják a máglyát, majd a tüzet is, saját, parázsló koporsójukban fordítanak hátat egymásnak és bújnak a Halál mögé, mint védelmező patrónus az Élettel szemben.

  Szenvedő testek élettelen üvegszemein át kémlelem az üres láthatárt, az Akarat véget nem érő bábjátékát: könnyedén dobálja magasra a veszettség örömét, majd rémülten kapja vissza a nyavalyát, amivé az Idő kereke nyomta. Törött serlegek és repedt plakettek díszei által övezett tetemek között keresem az emberiséget, amivé és ahová magát ásta alá a nagyérdemű, végérvényesen, öntörvényűen. Bárgyú halszemei csak forognak bugyután a négy égtáj sötét végei felé, állán rozsdás vasvére folyik és csöpög a föld tökéletes hátát borító rögtönzött temetőre, míg én mérges könnyeimmel öntözöm izzó sírjait, a sokaság siralmától és dalától díszítve. Az Akarat baljós harangjátéval díszíti a harcmezőt és forró parazsával dobálja máglyáit, hátha még egyszer, utoljára lángra gerjesztheti. Pogány táncát járja a tűz ragyogó fénye körül, halkan dúdolva a sokaság halálsikolyait: hamiskásan tercel, de annál jobban élvezi, ahogy büszkén dalol a forró tetemek fölött.

Ám erőfeszítése kárba vész és új múltunk végtelen szakadékába zuhan. A boros dal szép lassan lecseng, a bitorlók leköszönnek, a lángok a semmibe vesznek. A Nap újból mosolyog, ragyogó arcával fordul a letarolt mezőre. A csillagok sugárzó fénye visszatér majd az esti égboltra, a Hold kacagva ígér rá a legszebb gondolatokra is, amiket ember magának képzelni tud. Az ég újból kitisztul, a fényes holnap ígérete csengő dalával járja át és emeli fel az eddigi sötétséget, amit ostobán lábaik elé ejtettek. Tiszteletét teszi a nagyérdemű, fehér köpenyben, bűnét bánva: mint akit álmaiból keltettek, tágra nyílt szemekkel vizsgálja a sírokat, melyeket ő ásott és magát taszította beléjük. Szemügyre veszi a pusztulást, melyet ő teremtett gyermeki ostobaságában és átgondolja rémálmát, a múltat, amit maga mögött hagyhatott; szomorú könnyeivel siratja a világát de bizakodva építi fel porba tiport szentélyeit, újra és újra, míg le nem csengenek a Föld bosszús mozgásai.

Majd ő is idővel megbékél. Megbocsát, mint anya a gyermekének, hiszen nem is más, mint szülötte a földnek, amelyen jár és ami által él. Hiszen a sötéten túl, ahol a ma és a holnap ölelve fordul egymásba, ahol a mosolygó Napot kacagva váltja a Hold, megannyi tündöklő csillagától kísérve, ott van a világosság. Ahol pedig világosság van, ott van remény, és ahol van remény, ott vagyok én is: nem is más, mint anyja az Élet forgatagában kallódó gyermekeknek. Elveszett lelkük tetteire pedig büntetésem a következő: újfent megbocsátok.